Ego magister Humbertus officialis Eduensis notum facimus, etc. Quod dominus Odo de Suliaco canonicus Eduensis, in nostra presentia constitutus, dedit et concessit abbati et ecclesie S. Martini Eduensis et prioratui de Anzeio quartum omnium vinearum de Chaumoy in perpetuum pacifice possidendum, ita tamen quod quartum et decimam vinearum quas colit modo dictus Odo vel coli faciet et quicumque coluerit a dicto Odone ad meditatem ad vitam suam percipiet dictus Odo et habebit, et super decimam tenetur dictus Odo reddere priori de Anzeio duas asinatas vini ad festum B. Martini hyemalis persolvendas, et post obitum suum statim quartum et dicta decima vinearum suarum reveniet priori de Anzeio, hoc excepto quod potest dare agriculturam vinearum suarum cuicumque voluerit, ita quod quicumque predictas vineas post obitum dicti Odonis possidebit quartum et decimam predictarum vinearum priori de Anzeio annuatim persolvet; et quicumque sit prior de Anzeio tenetur reddere singulis annis conventui S. Martini Eduensis triginta solidos currentis monete ad faciendum anniversarium suum in die obitus sui. Que dies si notata non fuerit ad festum octabarum B. Martini hyemalis sine dilatione celebretur. Et propterea tenetur prior de Anzeio reddere monachis ejusdem loci die obitus sui supradicti decem solidos annuatim in pictancia. Tempore vindemiarum potest dictus Odo vindemiare vineas suas libere et absolute per unum diem vel per duos dies ante alios vindemiatores. Ad augmentationem anniversarii sui dedit mansum suum de Arragne prioratui de Anzeio cum terris ejusdem mansi, excepto quodam prato sito juxta dictum mansum. Et ochiam quam habet apud Vindeci, quam tenet relicta Popinel, et quamdam peciam terre quam vocat la Tulère, et quoddam pratum quod vocatur pratum Desmesilles situm in parrochia de Martigney, et hec omnia in vita sua possidebit, excepto quarto vinearum predictarum. Prior autem de Anzeio promisit bona fide quod fideliter custodiet nemus de Chaumoys et circumstantias ejusdem dum fuerit in peregrinatione Iherosolymitana. Que omnia pervenient prioratui de Anzeio statim post obitum dicti Odonis. In tempore vero vindemiarum potest dictus Odo manere cum priore, et si voluerit, separatim. Actum, etc. Anno M CC XXIII mense februario.